钦定古今图书集成/明伦汇编/氏族典/第331卷 > 刘宠
## 钦定古今图书集成/明伦汇编/氏族典/第331卷 > 刘宠

按《后汉书刘宠传》：“宠字祖荣，东莱牟平人，齐悼惠王
之后也。悼惠王子孝王将闾，将闾少子封牟平侯，子
孙家焉。父丕，博学，号为通儒。宠少受父业，以明经举
孝廉，除东平陵令，以仁惠为吏民所爱。母疾，弃官去。
后四迁为豫章太守，又三迁拜会稽太守，征为将作
大匠，转为宗正、大鸿胪。延熹四年，代黄琼为司空，以”
阴雾愆阳免。顷之，拜将作大匠，复为宗正。建宁元年，
代王畅为司空，频迁司徒、太尉。二年，以日食，策免归
乡里，卒于家。弟方，官至山阳太守。方有二子，岱字公
山，繇字正礼。董卓入洛阳，岱从侍中出为兖州刺史。
初平三年，黄巾贼入兖州，岱击之，战死。兴平中，繇为
扬州牧、振威将军。时袁术据淮南，繇乃移居曲阿。袁
术遣孙策攻破繇，因奔豫章，病卒。